Hans Kristian Skibby (DF), 2010-01-28:
Allerførst vil jeg til det der med at kigge i referatet for at se, hvem der har sagt hvad, sige, at det var hr. Lennart Damsbo-Andersens kollega fra Socialdemokraterne, som nævnte det her som et forslag.
Og der blev sagt ordret: Lad os dog give de her 1,5 mia. kr. som et plaster på såret til kommunerne.
Det gentog jeg så heroppefra i mit svar til hr. Rasmus Prehn, så det vil jeg gerne have mig frabedt.
Så vil jeg gerne sige, at vi faktisk har debatteret det her mange gange her i Folketinget med forskellige ordførere – nogle gange gennem Skatteudvalget, nogle gange gennem Kommunaludvalget og andre steder.
Det er selvfølgelig også helt fair, at vi tager dialogen, men det nytter ikke noget, at det bud, der så kommer, er, at opgaven skal tilbage til kommunerne.
Det ville kun gøre det her problem endnu større.
Lad dog SKAT få arbejdsro.
Lad dog SKAT's medarbejdere komme i gang.
Lad dog deres nye edb-programmer komme til at virke.
Lad dog deres afdelingsledere få lov til at arbejde med de ting, der er problemer med, og lad os så se, hvordan tallene ser ud om 1 og 2 år.
Så kan vi tage den igen derfra.
Jo, det kan jeg sagtens bekræfte, men det er også derfor, at jeg synes, at argumentet er ganske, ganske fint omkring det her med, at hvis man godkender det forslag med eksempelvis at lave en 100-procents-refusion fra dag et, så ville der netop være en mindre interesse i den enkelte kommune til at sætte medarbejdere på til at sørge for en effektiv inddrivelse af børnepenge, dagplejebetaling, skatterestancer, virksomheds- og arbejdsmarkedsbidrag og alt muligt andet
Hvis det ikke var et incitament for kommunen til dermed at kunne styrke sin egen likviditet, og man bare ved, at hvis det ikke lykkes i år, så lykkes det måske til næste år, man får jo alligevel pengene fra staten, så er incitamentet simpelt hen væk.
Så derfor synes jeg faktisk, at spørgsmålet var modsatrettet det, som egentlig var forslagsstillerens hensigt.
Det er fuldstændig korrekt, at den måde, man tilrettelægger inddrivelsen på i dag, ikke fuldt ud er i orden.
Det er ganske korrekt.
Nu nævner ordføreren så min hjemkommune.
Jeg går ud fra, at det er Hedensted Kommune, man har tallene fra.
Det lyder i hvert fald til at være dem.
Der vil jeg gerne sige, at det da er et oplagt eksempel på et af de steder, hvor det ikke fungerer, og hvor kommunen også rent likviditetsmæssigt har problemerne med det.
Jeg står også her i dag og siger, at det må vi kunne gøre bedre.
Det var også det, som vores ordfører sagde den 10. november 2009 – det er omkring 2 måneder siden – og det er sådan set stadig væk det, der er Dansk Folkepartis politik.
Men så vil jeg gerne have lov til at sige endnu en gang, at i de spørgsmål og svar, vi har fået, kan vi jo se, at også tidligere under den socialdemokratiske regering var der jo massive problemer med, at kommunerne kunne inddrive skyldige personskatter og arbejdsmarkedsbidrag.
I tallene, vi har, kan vi se, at ultimo 2002 var der 5,8 mia. kr. ude at svømme.
Så der er jo ikke noget nyt i det.
Det, der er nyt, er selvfølgelig, at beløbet er stigende.
Så vil jeg gerne sige afslutningsvis, at det der med et plaster på såret altså ikke var noget jeg som ordfører sagde.
Det var noget, som spørgerens egen partikollega faktisk var inde på.
Hr. Flemming Bonne spørger, om ikke jeg som ordfører vil give hr. Flemming Bonne ret.
Altså, det, der er det helt grundlæggende, er jo, at der skal være et kommunalt incitament til at sørge for, at man får sendt sine regninger ud, og at de også bliver betalt, så langt som det overhovedet er muligt.
Er der så nogen, som ikke betaler deres regninger, lader man selvfølgelig regningerne gå videre i systemet for at få dem til inddrivelse hos SKAT.
Sådan må det jo altså være.
Der nægter vi altså hos Dansk Folkeparti bare at lægge os fladt ned og sige: Jamen lad os da bare give en 100-procents-refusion til kommunerne, for de skal nok stadig væk have et incitament til at inddrive deres penge.
Det vil de jo netop ikke have, når de ved, de vil få pengene alligevel, uanset hvor stor en ihærdighed og flid de lægger for dagen.
Derfor er det vigtigt, at der stadig væk er et 20-procents-incitament.